有哪些关于小满的诗句？
**《缫车》**

【宋】邵定

缫作缫车急急作，东家煮茧玉满镬，

西家捲丝雪满籰。

汝家蚕迟犹未箔，小满已过枣花落。

夏叶食多银瓮薄，待得女缫渠已着。

懒归儿，听禽言，

一步落人后，百步输人先。

秋风寒，衣衫单。

 **《初夏游张园》**

【宋】戴敏

乳鸭池塘水浅深，熟梅天气半阴晴。

东园载酒西园醉，摘尽枇杷一树金。

 **《阮郎归·初夏》**

【宋】苏轼

绿槐高柳咽新蝉。薰风初入弦。

碧纱窗下水沈烟。棋声惊昼眠。

微雨过，小荷翻。榴花开欲然。

玉盆纤手弄清泉。琼珠碎却圆。

 **《十九弟生日》**

宋·项安世

西堂旧作春池梦，南国今逢小满天。

重四巧排黄阁印，百分宜泛紫金船。

夜闻素月初生涯，晓看丹枝已属贤。

万种春红都敛避，一庭槐日翠阴圆。

 **《台城路其二· 小满后十日同人复游皋亭舟行小港中绿阴夹岸意境幽绝》**

【清】赵庆熹

不寒不暖晴时节，开箱袷衣初试。

酒舫重移，钓竿新把，且学老渔身世。

花开楝子，看风过摇凉，水痕都紫。

两岸人家，昼长门掩正蚕市。

枝头青杏尚小，只桑阴、豆荚肥绿如指。

土没鞋平，衫兜扇出，又过斜阳山寺。

红桥雁齿。有曲港通船，草香蘅芷。

除却闲鸥，问谁能到此。

 **《浣溪沙》**

宋·苏轼

麻叶层层檾叶光，谁家煮茧一村香。

隔篱娇语络丝娘。

垂白杖藜抬醉眼，捋青捣麨软饥肠。

问言豆叶几时黄。

 **《小满》**

元·元淮

子规声里雨如烟，润逼红绡透客毡。

映水黄梅多半老，邻家蚕熟麦秋天。

 **《七绝·小滿日口号》**

明-李昌祺

久晴泥路足风沙，杏子生仁楝谢花。

长是江南逢此日，满林烟雨熟枇杷。

 **《四月二日与黄观澜员外傅仲圭都事同访单德甫宪使不值》**

明·陶安

得闲来访单绣使，上堂只逢双墨君。

小轩雨久长新树，近午风生驱宿云。

更策羸骖寻雪洞，偶看稚子摘池芹。

连营万屋无闲地，小满初晴麦气薰。

 **《落第南还晚泊黄牛村》**

明-何吾驺

两山断尽夕阳边，荡漾溪沙泊小船。

石壑带云阴欲雨，茅檐笼树暝含烟。

新凉牛犊归桑薄，小满人家割麦田。

何日数椽山里住，倦游空自忆林泉。

 **《减字木兰花·清和昼凉酿阴不雨，小词志忆二调》**

清-曹尔堪

箨龙抽绿，两部笙黄池上续。

猩染蔷薇，雪压酴醾蝶乱飞。

半床弦管，樱笋风光过小满。

最忆清娱，钓具茶铛寄五湖。

 **《吴门竹枝词·小满》**

清·王泰偕

调剂阴晴作好年，麦寒豆暖两周旋。

枇杷黄后杨梅紫，正是农家小满天。